**หลักเกณฑ์ในการตรวจสอบความจำเป็นในการตราพระราชบัญญัติ (Checklist)**

**ร่างพระราชบัญญัติ** มาตรการของฝ่ายบริหารในการป้องกันและปราบปรามการทุจริต (ฉบับที่ ..) พ.ศ. ... .

🞏 กฎหมายใหม่ 🗹 แก้ไข/ปรับปรุง 🞏 ยกเลิก

**ส่วนราชการหรือหน่วยงานผู้เสนอ** สำนักงานคณะกรรมการป้องกันและปราบปรามการทุจริตในภาครัฐ .. (สำนักงาน ป.ป.ท.)

**๑. วัตถุประสงค์และเป้าหมายของภารกิจ**

**๑.๑ วัตถุประสงค์และเป้าหมายของภารกิจคืออะไร**

การส่งเสริมสนับสนุน และให้ความรู้แก่ประชาชนถึงอันตรายที่เกิดจากการทุจริตและประพฤติมิชอบทั้งในภาครัฐและเอกชน และจัดให้มีมาตรการและกลไกที่มีประสิทธิภาพเพื่อป้องกันและขจัดการทุจริตและประพฤติมิชอบอย่างเข้มงวด รวมทั้งการส่งเสริมให้ประชาชนรวมตัวกันเพื่อมีส่วนร่วมในการรณรงค์ให้ความรู้ ต่อต้าน หรือชี้เบาะแส โดยได้รับความคุ้มครองจากรัฐ

**เพื่อแก้ไขปัญหาหรือข้อบกพร่อง** เรื่อง การทุจริตและประพฤติมิชอบ ซึ่งปัจจุบันถือได้ว่าเป็น ปัญหาสำคัญของประเทศที่ต้องได้รับการแก้ไขโดยเร่งด่วน เนื่องจากปัญหาดังกล่าวส่งผลกระทบถึงระบบเศรษฐกิจและสังคมของประเทศ

**๑.๒ ความจำเป็นที่ต้องทำภารกิจ**

เนื่องจากรัฐธรรมนูญแห่งราชอาณาจักรไทย มาตรา ๖๓ กำหนดให้ เป็นหน้าที่ของรัฐที่ต้องดำเนินการจัดให้มีกลไกในการส่งเสริมให้ประชาชนรวมตัวกันเพื่อมีส่วนร่วมในการรณรงค์ให้ความรู้ ต่อต้าน หรือ ชี้เบาะแส และรัฐต้องให้ความคุ้มครองแก่ประชาชนในการทำกิจกรรมเหล่านั้น ประกอบกับในปัจจุบันพระราชบัญญัติมาตรการของฝ่ายบริหารในการป้องกันและปราบปรามการทุจริต พ.ศ. ๒๕๕๑ และที่แก้ไขเพิ่มเติม ยังไม่มีหลักการตามมาตรา ๖๓ ของรัฐธรรมนูญแห่งราชอาณาจักรไทย ดังนั้น เพื่อให้คณะกรรมการ ป.ป.ท. และสำนักงาน ป.ป.ท. สามารถมีส่วนร่วมในการดำเนินการตามบทบัญญัติแห่งรัฐธรรมนูญดังกล่าว และเพื่อให้การดำเนินการดังกล่าวเป็นไปโดยสอดคล้องกับมาตรการและกลไกที่เกี่ยวข้องที่กำหนดขึ้นตามพระราชบัญญัติประกอบรัฐธรรมนูญว่าด้วยการป้องกันและปราบปรามการทุจริต จึงสมควรเพิ่มเติมหน้าที่และอำนาจให้แก่คณะกรรมการ ป.ป.ท. และสำนักงาน ป.ป.ท. รวมทั้งกำหนดให้มีคณะกรรมการร่วมภาคเอกชน เพื่อประโยชน์ในการดำเนินดังกล่าว นอกจากนี้ ได้มีการแก้ไขเพิ่มเติมมาตรการป้องกันการทุจริตในภาครัฐ เพื่อให้มีประสิทธิภาพยิ่งขึ้น

**หากไม่ทำภารกิจนั้นจะมีผลประการใด**

หากไม่ดำเนินการ รัฐธรรมนูญแห่งราชอาณาจักรไทย มาตรา ๒๗๘ วรรคสาม กำหนดให้ คณะรัฐมนตรีสั่งให้หัวหน้าหน่วยงานของรัฐนั้นพ้นจากตำแหน่ง ซึ่งมีหน่วยงานที่ต้องรับผิดชอบในภารกิจนี้ ประกอบด้วย สำนักงาน ป.ป.ท. สำนักงาน ป.ป.ช. กระทรวงยุติธรรม และศูนย์อำนวยการต่อต้านการทุจริตแห่งชาติ (ศอตช.)

**๑.๓ การดำเนินการเพื่อให้บรรลุวัตถุประสงค์มีกี่ทางเลือก มีทางเลือกอะไรบ้าง** **แต่ละทางเลือกมีข้อดีข้อเสียอย่างไร**

เนื่องจากปัจจุบัน ยังไม่มีส่วนราชการใดในฝ่ายบริหารรับผิดชอบในการดำเนินการเพื่อส่งเสริมสนับสนุนให้ประชาชนรวมตัวกัน เพื่อมีส่วนร่วมในการป้องกันและปราบปรามการทุจริต การรณรงค์ให้ความรู้ ต่อต้าน หรือชี้เบาะแสการทุจริตและประพฤติมิชอบ รวมทั้งการเสริมสร้างทัศนคติและค่านิยมเกี่ยวกับ ความซื่อสัตย์สุจริตทั้งในภาครัฐและเอกชน ดังนั้น เพื่อให้บรรลุวัตถุประสงค์ตามมาตรา ๖๓ ของรัฐธรรมนูญแห่งราชอาณาจักรไทย จึงจำเป็นต้องแก้ไขเพิ่มเติมกฎหมายว่าด้วยมาตรการของฝ่ายบริหารในการป้องกันและปราบปรามการทุจริต เพื่อให้คณะกรรมการ ป.ป.ท. และสำนักงาน ป.ป.ท. สามารถมีส่วนร่วมในการดำเนินการตามบทบัญญัติแห่งรัฐธรรมนูญดังกล่าว รวมทั้งเพื่อให้การดำเนินการดังกล่าวเป็นไปโดยสอดคล้องกับมาตรการและกลไกที่เกี่ยวข้องตามกฎหมายประกอบรัฐธรรมนูญว่าด้วยการป้องกันและปราบปรามการทุจริต

ข้อดี ไม่ต้องออกกฎหมายฉบับใหม่ แต่อาศัยการแก้ไขเพิ่มเติมกฎหมายฉบับเดิมซึ่งจะสอดคล้องกับรัฐธรรมนูญแห่งราชอาณาจักรไทย มาตรา ๗๗ ที่บัญญัติให้รัฐพึงจัดให้มีกฎหมายเพียงเท่าที่จำเป็น

ข้อเสีย อาจทำให้ประชาชนเกิดความสับสน เนื่องจาก ไม่ได้มีการกำหนดไว้ในกฎหมาย เป็นการเฉพาะ แต่ได้มีการบัญญัติรวมไว้ในพระราชบัญญัติมาตรการของฝ่ายบริหารในการป้องกันและปราบปรามการทุจริต พ.ศ. ๒๕๕๑ และที่แก้ไขเพิ่มเติม ซึ่งพระราชบัญญัติดังกล่าวมีบทบัญญัติทั้งในเรื่องการป้องกันและ การปราบปรามการทุจริตและประพฤติมิชอบ นอกจากนี้ การส่งเสริมและสนับสนุนให้ประชาชนรวมตัวกัน เพื่อมีส่วนร่วมในการป้องกันและปราบปรามการทุจริต ถือเป็นเรื่องใหม่สำหรับประเทศไทย หากมีการบัญญัติเนื้อหามาตรา ๖๓ ของรัฐธรรมนูญแห่งราชอาณาจักรไทยแยกเป็นกฎหมายเฉพาะ น่าจะมีความชัดเจน และประชาชนสามารถเข้าถึงได้โดยง่ายและสะดวกมากกว่า

**๑.๔ มาตรการที่บรรลุวัตถุประสงค์ของภารกิจคืออะไร**

(๑) แก้ไขเพิ่มเติมหน้าที่และอำนาจของคณะกรรมการ ป.ป.ท. และสำนักงาน ป.ป.ท. เพื่อให้สามารถมีส่วนร่วมดำเนินการตามมาตรา ๖๓ ของรัฐธรรมนูญแห่งราชอาณาจักรไทย กล่าวคือ คณะกรรมการ ป.ป.ท. มีหน้าที่และอำนาจในการกำกับดูแลสำนักงาน ป.ป.ท. ในการส่งเสริมและสนับสนุนให้ประชาชนรวมตัวกันเพื่อมีส่วนร่วมในการป้องกันและปราบปรามการทุจริต และให้สำนักงาน ป.ป.ท. มีอำนาจหน้าที่ในการดำเนินการเพื่อส่งเสริมและสนับสนุนให้ประชาชนรวมตัวกันเพื่อมีส่วนร่วมในการป้องกันและปราบปรามการทุจริต รณรงค์ ให้ความรู้ ต่อต้าน หรือชี้เบาะแส รวมทั้งเสริมสร้างทัศนคติและค่านิยมเกี่ยวกับความซื่อสัตย์สุจริตทั้งในภาครัฐและภาคเอกชน

(๒) ให้มีคณะกรรมการร่วมภาคเอกชนขึ้น จำนวนไม่เกิน ๙ คน เพื่อให้คำเสนอแนะ ช่วยเหลือ และร่วมมือกันดำเนินการส่งเสริมและสนับสนุนให้ประชาชนรวมตัวกันเพื่อมีส่วนร่วมในการป้องกันและปราบปราม การทุจริต ซึ่งองค์ประกอบของคณะกรรมการดังกล่าว ประกอบด้วยเลขาธิการคณะกรรมการ ป.ป.ท. เป็นประธาน ผู้แทนสำนักงาน ป.ป.ช. จำนวน ๑ คน เป็นกรรมการ ผู้แทนภาคเอกชนที่เกี่ยวข้องกับการป้องกันและปราบปรามการทุจริต จำนวนไม่เกิน ๔ คน เป็นกรรมการ ผู้ทรงคุณวุฒิจำนวนไม่เกิน ๓ คน เป็นกรรมการ เจ้าหน้าที่สำนักงาน ป.ป.ท. ที่เลขาธิการคณะกรรมการ ป.ป.ท.แต่งตั้ง จำนวน ๑ คน เป็นเลขานุการ และผู้ช่วยเลขานุการ จำนวนไม่เกิน ๒ คน

(๓) การกำหนดให้ เมื่อคณะกรรมการ ป.ป.ท. มีมติกันบุคคลใดไว้เป็นพยาน ห้ามมิให้ดำเนิน คดีอาญาหรือดำเนินการทางวินัยกับบุคคลดังกล่าว

(๔) การแก้ไขเพิ่มเติมมาตรการป้องกันการทุจริตในภาครัฐเพื่อให้มีประสิทธิภาพยิ่งขึ้น โดยการกำหนดให้สำนักงาน ป.ป.ท. แจ้งหัวหน้าหน่วยงานของรัฐทราบเพื่อให้หน่วยงานของรัฐดำเนินการปรับปรุงแก้ไข กรณีหน่วยงานของรัฐใดมีวิธีปฏิบัติหรือการดำเนินการที่ไม่เป็นไปตามกฎหมายว่าด้วยการอำนวยความสะดวก ในการพิจารณาอนุญาตของทางราชการหรือเป็นเหตุให้เกิดความเดือดร้อนแก่ผู้ใช้บริการหรือประชาชน หรือเป็นเหตุให้เกิดความเสียหายแก่ทางราชการอย่างร้ายแรง

**๑.๕ ภารกิจนั้นจะแก้ไขปัญหาหรือข้อบกพร่องนั้นได้เพียงใด**

เนื่องจากปัญหาการทุจริตและประพฤติมิชอบเป็นปัญหาสำคัญของประเทศ การป้องกันและปราบปรามการทุจริต ต้องอาศัยความร่วมมือของประชาชนทุกภาคส่วน และการดำเนินการต้องอาศัย การรวมตัวกันของประชาชนซึ่งจะก่อให้เกิดพลังในการขับเคลื่อนให้การป้องกันและปราบปรามการทุจริตได้ อย่างมีประสิทธิภาพ รวมทั้งการเสริมสร้างทัศนคติและค่านิยมเกี่ยวกับความซื่อสัตย์สุจริต จะทำให้ประชาชนตระหนักถึงอันตรายที่เกิดจากการทุจริตและประพฤติมิชอบ และจะส่งผลให้ประชาชนต่อต้าน ไม่ยอมรับ การทุจริตและประพฤติมิชอบ ปัญหาการทุจริตและประพฤติมิชอบของประเทศก็จะลดน้อยลง

**๑.๖ ผลสัมฤทธิ์ของภารกิจคืออะไร**

ในระยะสั้นลดการทุจริตและประพฤติมิชอบในวงราชการ ส่วนในระยะยาวประชาชนจะมีทัศนคติและค่านิยม เป็นสังคมที่ไม่ทนต่อการทุจริต อันเป็นเพิ่มประสิทธิภาพในการป้องกันและปราบปรามการทุจริต และทำให้ดัชนีการรับรู้การทุจริต(Corruption Perceptions Index : CPI) ของประเทศไทยมีคะแนนสูงขึ้น

**ตัวชี้วัดความสัมฤทธิ์ของกฎหมายมีอย่างไร**

ดัชนีการรับรู้การทุจริต(Corruption Perceptions Index : CPI) ของประเทศไทยมีคะแนนสูงขึ้น

**๑.๗ การทำภารกิจสอดคล้องกับพันธกรณีและความผูกพันตามหนังสือสัญญาที่ประเทศไทยมีต่อรัฐต่างประเทศหรือองค์การระหว่างประเทศใด ในเรื่องใด**

พันธกรณีระหว่างประเทศในเรื่องเกี่ยวกับการป้องกันและปราบปรามการทุจริตที่ประเทศไทย เป็นภาคี คือ อนุสัญญาสหประชาชาติว่าด้วยการต่อต้านการทุจริต ค.ศ.2003 (UNCAC) ซึ่งลงนามเมื่อวันที่ ๙ ธันวาคม ๒๕๔๖ ซึ่งมีเนื้อหาครอบคลุมมาตรฐาน มาตรการและกฎเกณฑ์การต่อต้านการทุจริตอย่างเป็นระบบ โดยใน UNCAC ข้อ ๑๓ ได้กำหนดให้ รัฐต้องส่งเสริมการมีส่วนร่วมของบุคคลและกลุ่มบุคคลในการป้องกันและต่อต้านการทุจริต และให้สาธารณชนเพิ่มความตระหนักเกี่ยวกับความมีอยู่ สาเหตุและความร้ายแรง และ ภัยคุกคามจากการทุจริต ตลอดจนการกำหนดแผนการศึกษาของรัฐบาลในการดังกล่าว ดังนั้นภารกิจดังกล่าว จึงสอดคล้องกับ UNCAC

**๒. ผู้ทำภารกิจ**

**๒.๑ เมื่อคำนึงถึงประสิทธิภาพ ต้นทุน และความคล่องตัวแล้ว เหตุใดจึงไม่ควรให้เอกชนทำภารกิจนี้**

ภารกิจตามพระราชบัญญัติฉบับนี้จะส่งเสริมให้รัฐและภาคเอกชนร่วมมือกันในการป้องกันและปราบปรามการทุจริต โดยรัฐจะทำหน้าที่เป็นฝ่ายส่งเสริมและสนับสนุนให้ประชาชนเข้ามามีส่วนร่วม ในการป้องกันและปราบปรามการทุจริต หากรัฐไม่เข้ามาทำหน้าที่อาจทำให้ภารกิจนี้ไม่สามารถบรรลุวัตถุประสงค์ได้ เพราะการดำเนินการต้องได้รับการสนับสนุนทั้งบุคคลากร และงบประมาณ รวมทั้งโดยสภาพแล้วประชาชน ยังเกรงกลัวต่อผู้มีอิทธิพล หากไม่มีหน่วยงานของรัฐเข้ามาเป็นกลไกขับเคลื่อนอาจไม่ก่อให้เกิดการรวมตัว ในวงกว้างได้ ประกอบกับรัฐธรรมนูญแห่งราชอาณาจักรไทย มาตรา ๖๓ บัญญัติไว้ จึงไม่ควรให้เอกชนทำภารกิจโดยลำพัง

**๒.๒ เมื่อคำนึงถึงประสิทธิภาพและประโยชน์ที่จะเกิดแก่การให้บริการประชาชน ควรทำภารกิจนี้ร่วมกับหน่วยงานอื่นหรือไม่ เพราะเหตุใด**

เห็นว่าภารกิจในการให้ความรู้เกี่ยวกับการป้องกันและปราบปรามการทุจริต ควรมีการบูรณาการ การทำงานร่วมกับหน่วยงานอื่นๆ เช่น สำนักงาน ป.ป.ช. สตง. กระทรวงยุติธรรม หรือหน่วยงานของรัฐอื่น ที่เกี่ยวข้องกับการเผยแพร่ ประชาสัมพันธ์ สื่อสารมวลชน เพื่อให้เกิดผลสัมฤทธิ์ในการปฏิบัติงานตามพระราชบัญญัตินี้

**๒.๓ ภารกิจดังกล่าวหากให้องค์กรปกครองส่วนท้องถิ่นทำ จะได้ประโยชน์แก่ประชาชนมากกว่าหรือไม่**

หากให้องค์กรปกครองส่วนท้องถิ่น ดำเนินภารกิจตามกฎหมายนี้โดยลำพังนั้น ไม่อาจกระทำได้ เนื่องจากการดำเนินการเพื่อส่งเสริมและสนับสนุนให้ประชาชนรวมตัวกันเพื่อมีส่วนร่วมในการป้องกันและปราบปรามการทุจริต การรณรงค์ให้ความรู้ ต่อต้าน หรือชี้เบาะแสการทุจริตและประพฤติมิชอบ รวมทั้ง การเสริมสร้างทัศนคติและค่านิยมเกี่ยวกับความซื่อสัตย์สุจริตทั้งในภาครัฐและภาคเอกชนนั้น ต้องดำเนินการ โดยหน่วยงานของรัฐ โดยเฉพาะอย่างยิ่งหน่วยงานของรัฐที่มีหน้าที่เกี่ยวข้องกับการป้องกันและปราบปราม การทุจริต นอกจากนี้ การดำเนินการตามกฎหมายนี้ เป็นการดำเนินการตามนโยบายระดับชาติ ราชการส่วนกลางจึงสมควรต้องเป็นผู้กำหนดมาตรการและกลไกในการป้องกันและปราบปรามการทุจริต

หากองค์กรปกครองส่วนท้องถิ่น ต้องการดำเนินการตามกฎหมายนี้ อาจทำได้ในลักษณะของการ เข้ามาเป็นองค์กรที่ส่งเสริมและสนับสนุนการดำเนินงานให้เป็นไปตามมาตรการและกลไกที่กำหนดไว้

**๓. ความจำเป็นในการตรากฎหมาย**

**๓.๑ การจัดทำภารกิจนั้นมีความสอดคล้องกับเรื่องใด อย่างไร**

🗹 **หน้าที่หลักของหน่วยงานของรัฐ (ตามภารกิจพื้นฐาน (Function)) ในเรื่อง**

เนื่องจากสำนักงาน ป.ป.ท. เป็นส่วนราชการที่รับผิดชอบในการดำเนินการด้านนโยบายสำคัญและเร่งด่วนในการป้องกันและปราบปรามการทุจริต เพื่อให้การดำเนินการเป็นไปอย่างมีประสิทธิภาพและตรงตามเป้าหมายที่รัฐบาลวางไว้ และเป็นศูนย์กลางประสานงานกับหน่วยงานของรัฐที่เกี่ยวข้องทั้งหมด รวมทั้งกำหนดมาตรการต่างๆ เพื่อให้การป้องกันและปราบปรามการทุจริตในฝ่ายบริหารสามารถดำเนินการในลักษณะบูรณาการและมีประสิทธิภาพมากยิ่งขึ้น ทั้งนี้ ตามพระราชบัญญัติมาตรการของฝ่ายบริหารในการป้องกันและปราบปรามการทุจริต พ.ศ. ๒๕๕๑ รวมทั้งเป็นหน่วยงานหลักที่ทำหน้าที่เกี่ยวข้องกับการขับเคลื่อนยุทธศาสตร์ชาติว่าด้วย การป้องกันและปราบปรามการทุจริต

🗹 **หน้าที่รัฐและแนวนโยบายแห่งรัฐ ในเรื่อง**

รัฐธรรมนูญแห่งราชอาณาจักรไทย มาตรา ๖๓ บัญญัติให้เป็นหน้าที่ของรัฐที่ต้องส่งเสริมสนับสนุน และให้ความรู้แก่ประชาชนถึงอันตรายที่เกิดจากการทุจริตและประพฤติมิชอบทั้งในภาครัฐและภาคเอกชน และ จัดให้มีมาตรการและกลไกที่มีประสิทธิภาพเพื่อป้องกันและขจัดการทุจริตและประพฤติมิชอบดังกล่าว อย่างเข้มงวด รวมทั้งกลไกในการส่งเสริมให้ประชาชนรวมตัวกันเพื่อมีส่วนร่วมในการรณรงค์ให้ความรู้ ต่อต้าน หรือชี้เบาะแส โดยได้รับความคุ้มครองจากรัฐตามที่กฎหมายบัญญัติ รัฐธรรมนูญแห่งราชอาณาจักรไทย มาตรา ๗๘ บัญญัติให้รัฐต้องมีแนวนโยบายที่ส่งเสริมให้ประชาชนและชุมชนมีความรู้ความเข้าใจที่ถูกต้องเกี่ยวกับการปกครองระบอบประชาธิปไตยอันมีพระมหากษัตริย์ทรงเป็นประมุข และมีส่วนร่วมในการพัฒนาประเทศ ด้านต่างๆ การจัดทำบริการสาธารณะทั้งในระดับชาติและระดับท้องถิ่น การตรวจสอบการใช้อำนาจรัฐ การต่อต้านการทุจริตและประพฤติมิชอบ รวมตลอดทั้งการตัดสินใจทางการเมือง และการอื่นใดบรรดาที่ อาจมีผลกระทบต่อประชาชนหรือชุมชน

🗹 **ยุทธศาสตร์ชาติ ในเรื่อง**

ยุทธศาสตร์ชาติด้าน ๖ ด้านการปรับสมดุลและพัฒนาระบบการบริหารจัดการภาครัฐ (๔) การต่อต้านการทุจริตและประพฤติมิชอบ

**🗹 แผนพัฒนาเศรษฐกิจและสังคมแห่งชาติ ในเรื่อง**

ยุทธศาสตร์ที่ ๖ การบริหารจัดการในภาครัฐ การป้องกันการทุจริตประพฤติมิชอบและธรรมาภิบาลในสังคมไทย

🗹 **แนวทางการปฏิรูปประเทศ ในเรื่อง**

ปฏิรูปการเมืองการปกครองและธรรมาภิบาล ด้านปฏิรูประบบตรวจสอบอันเข้มข้นจาก ภาคประชาชนเพื่อต่อต้านคอร์รัปชัน การฉ้อราษฎร์บังหลวง

**๓.๒ การทำภารกิจนั้นสามารถใช้มาตรการทางบริหารโดยไม่ต้องออกกฎหมายได้หรือไม่**

ไม่ได้ เนื่องจาก มาตรา ๖๓ ของรัฐธรรมนูญแห่งราชอาณาจักรไทย กำหนดไว้เป็นการเฉพาะแล้วว่า การดำเนินการส่งเสริมและสนับสนุนให้ประชาชนมีส่วนร่วมในการป้องกันและปราบปรามการทุจริต การรณรงค์ให้ความรู้ ต่อต้าน หรือชี้เบาะแส ต้องเป็นไปตามที่กฎหมายบัญญัติ และกรณีเป็นการแก้ไขเพิ่มเติมกฎหมาย ว่าด้วยมาตรการของฝ่ายบริหารในการป้องกันและปราบปรามการทุจริต ดังนั้น จึงมีความจำเป็นต้องตราเป็นกฎหมายในระดับพระราชบัญญัติ หากใช้มาตรการทางบริหารจะมีอุปสรรค คือ ไม่มีสภาพบังคับทางกฎหมายส่งผลให้การดำเนินการไม่เป็นไปตามเจตนารมณ์ของรัฐธรรมนูญแห่งราชอาณาจักรไทย มาตรา ๖๓

**๓.๓ ในการทำภารกิจนั้น เหตุใดจึงจำเป็นต้องตรากฎหมายในขณะนี้**

รัฐธรรมนูญแห่งราชอาณาจักรไทย มาตรา ๒๗๘ วรรคแรก บัญญัติให้ คณะรัฐมนตรีดำเนินการ ให้หน่วยงานของรัฐที่คณะรัฐมนตรีกำหนดดำเนินการให้จัดทำร่างกฎหมายที่จำเป็นตามมาตรา ๖๓ ให้แล้วเสร็จและเสนอต่อสภานิติบัญญัติแห่งชาติต้องพิจารณาให้แล้วเสร็จภายในหกสิบวันนับแต่วันที่ได้รับ ร่างพระราชบัญญัตินั้น

**๓.๔ การใช้บังคับกฎหมายและระยะเวลาในการใช้บังคับกฎหมาย**

**(ก) การใช้บังคับกฎหมาย**

**🗹 ต้องใช้บังคับพร้อมกันทุกท้องที่ทั่วประเทศ เนื่องจาก**

เป็นกฎหมายที่ให้สิทธิแก่ประชาชน ซึ่งการดำเนินการตามกฎหมายต้องเป็นไปอย่างเท่าเทียมและพร้อมกันทั่วประเทศ

**(ข) ระยะเวลาในการใช้บังคับกฎหมาย**

🗹 **ใช้บังคับทันทีที่ประกาศในราชกิจจานุเบกษา เนื่องจาก**

การแก้ไขปัญหาการทุจริตและประพฤติมิชอบนั้น เป็นภารกิจที่มีความจำเป็นต้องดำเนินการโดยเร็ว เพราะ ปัญหาดังกล่าวส่งผลกระทบต่อระบบเศรษฐกิจและสังคมของประเทศ จึงต้องได้รับการแก้ไขอย่างทันถ่วงที เพื่อให้การพัฒนาประเทศสามารถดำเนินไปได้อย่างต่อเนื่อง และปราศจากอุปสรรคใดๆ

**๓.๕ เหตุใดจึงไม่สมควรตราเป็นกฎในลักษณะอื่น เช่น ข้อบัญญัติท้องถิ่น**

เนื่องจากมาตรา ๖๓ ของรัฐธรรมนูญแห่งราชอาณาจักรไทย กำหนดให้การส่งเสริมและสนับสนุน ให้ประชาชนรวมตัวกันเพื่อมีส่วนร่วมในการรณรงค์ให้ความรู้ ต่อต้าน หรือชี้เบาะแสการทุจริต โดยได้รับ ความคุ้มครองจากรัฐตามที่กฎหมายบัญญัติ ดังนั้น จึงสมควรตราเป็นพระราชบัญญัติ

**๓.๖ ลักษณะการใช้บังคับ**

🞏 ควบคุม 🞏 กำกับ/ติดตาม (ข้ามไปข้อ ๓.๘) 🗹 ส่งเสริม

🞏 ระบบผสม

**เหตุใดจึงต้องใช้ระบบดังกล่าว**

เนื่องจากรัฐธรรมนูญแห่งราชอาณาจักรไทย มาตรา ๖๓ บัญญัติให้รัฐต้องส่งเสริมสนับสนุน ให้ประชาชนรวมตัวกันเพื่อมีส่วนร่วมในการรณรงค์ให้ความรู้ ต่อต้าน หรือชี้เบาะแสการทุจริต

**๓.๗ การใช้ระบบอนุญาตในกฎหมาย**

**๓.๗.๑ เพราะเหตุใดจึงกำหนดให้ใช้ระบบอนุญาต หรือใช้ระบบอื่นที่มีผลเป็นการควบคุม**

......................................................................................................................................................

**๓.๗.๒ มีการกำหนดค่าธรรมเนียมการอนุญาตหรือไม่ ถ้ามี มีความจำเป็นอย่างไร คุ้มค่าต่อภาระที่เกิดแก่ประชาชนอย่างไร**.......................................................................................................................

**๓.๗.๓ มีหลักเกณฑ์การใช้ดุลพินิจในการอนุญาตหรือไม่ อย่างไร**..............................................................

**๓.๗.๔ มีขั้นตอนและระยะเวลาที่แน่นอนในการอนุญาตหรือไม่**.................................................................

**๓.๗.๕ มีการเปิดโอกาสให้อุทธรณ์การปฏิเสธคำขอ การให้ยื่นคำขอใหม่ หรือไม่ อย่างไร**.........................

**๓.๗.๖ มีการต่ออายุการอนุญาตหรือไม่**......................................................................................................

**มีการตรวจสอบก่อนการต่อใบอนุญาตหรือไม่**................................................................................

**๓.๘ การใช้ระบบคณะกรรมการในกฎหมาย**

**๓.๘.๑ กฎหมายที่จะตราขึ้นมีการใช้ระบบคณะกรรมการ หรือไม่ มีความจำเป็นอย่างไร**

มีการใช้ระบบคณะกรรมการ โดยมีคณะกรรมการร่วมภาคเอกชนขึ้น จำนวนไม่เกิน ๙ คนเพื่อให้คำเสนอแนะ ช่วยเหลือ และร่วมมือกันดำเนินการเพื่อส่งเสริมและสนับสนุนให้ประชาชนรวมตัวกันเพื่อมีส่วนร่วมในการป้องกันและปราบปรามการทุจริต การรณรงค์ให้ความรู้ ต่อต้าน หรือชี้เบาะแสการทุจริต รวมทั้งเสริมสร้างทัศนคติและค่านิยมเกี่ยวกับความซื่อสัตย์สุจริตทั้งในภาครัฐและภาคเอกชน ซึ่งคณะกรรมการดังกล่าวประกอบด้วยเลขาธิการคณะกรรมการ ป.ป.ท. เป็นประธาน ผู้แทนสำนักงาน ป.ป.ช. จำนวน ๑ คน เป็นกรรมการ ผู้แทนจากภาคเอกชนที่เกี่ยวข้องกับการป้องกันและปราบปรามการทุจริต จำนวนไม่เกิน ๔ คน เป็นกรรมการ ผู้ทรงคุณวุฒิ จำนวนไม่เกิน ๓ คน เป็นกรรมการ เจ้าหน้าที่สำนักงาน ป.ป.ท. ที่เลขาธิการแต่งตั้ง เป็นเลขานุการ จำนวน ๑ คน และผู้ช่วยเลขานุการ จำนวนไม่เกิน ๒ คน เหตุที่ต้องใช้ระบบคณะกรรมการ เนื่องจากภารกิจตามกฎหมายฉบับนี้จำเป็นต้องประสานการทำงานจากทั้งภาครัฐและเอกชนร่วมมือกัน โดยเฉพาะอย่างยิ่ง การดำเนินงานร่วมกันระหว่างสำนักงาน ป.ป.ท. และสำนักงาน ป.ป.ช. จึงจะทำให้การดำเนินงานด้านการป้องกันและปราบปรามการทุจริตและประพฤติมิชอบบรรลุผลสำเร็จได้

**๓.๘.๒ คณะกรรมการที่กำหนดขึ้นมีอำนาจซ้ำซ้อนกับคณะกรรมการอื่นหรือไม่** ไม่ซ้ำซ้อน .

**หากมีความซ้ำซ้อน จะดำเนินการอย่างไรกับคณะกรรมการอื่นนั้น**...............................................

**๓.๘.๓ องค์ประกอบของคณะกรรมการมีผู้ดำรงตำแหน่งทางการเมือง หรือนายกรัฐมนตรี หรือหัวหน้า**

**ส่วนราชการอื่นหรือไม่**

มีผู้แทนส่วนราชการเป็นองค์ประกอบของคณะกรรมการ กล่าวคือ มีเลขาธิการ คณะกรรมการ ป.ป.ท. เป็นประธานกรรมการ และผู้แทนสำนักงาน ป.ป.ช. เป็นกรรมการ

**เหตุที่ต้องกำหนดให้มีบุคคลดังกล่าวเป็นองค์ประกอบของคณะกรรมการ** กำหนดให้เลขาธิการคณะกรรมการ ป.ป.ท. เป็นประธานกรรมการ เนื่องจากเลขาธิการคณะกรรมการ ป.ป.ท. เป็นผู้บริหารสูงสุดของสำนักงาน ป.ป.ท. ซึ่งเป็นหน่วยงานของรัฐเพียงแห่งเดียวที่ทำหน้าที่ในการป้องกันและปราบปราม การทุจริต ซึ่งสอดคล้องกับภารกิจในปัจจุบันของสำนักงาน ป.ป.ท. และมีผู้แทนจากสำนักงาน ป.ป.ช. ซึ่งเป็นผู้แทนขององค์กรที่มีหน้าที่ในการป้องกันและปราบปรามการทุจริตโดยตรง และเป็นหน่วยงานที่มีหน้าที่ในการส่งเสริมและสนับสนุนให้ประชาชนรวมตัวกันเพื่อมีส่วนร่วมในการป้องกันและปราบปรามการทุจริต รวมทั้ง การเสริมสร้างทัศนคติและค่านิยมเกี่ยวกับความซื่อสัตย์สุจริตให้แก่ประชาชน ทั้งนี้ เพื่อให้เกิดการบูรณาการ การดำเนินงานด้านการป้องกันและปราบปรามการทุจริตร่วมกัน

**๓.๙ มีกรอบหรือแนวทางการใช้ดุลพินิจของเจ้าหน้าที่หรือไม่ อย่างไร** ไม่มี .

**๓.๑๐ ประเภทของโทษที่กำหนด**

🞏 โทษทางอาญา 🞏 โทษทางปกครอง 🞏 ระบบผสม

ไม่มีการกำหนดโทษทางอาญา และโทษทางปกครอง

**๓.๑๑ การกำหนดโทษทางอาญาจะทำให้การบังคับใช้กฎหมายสัมฤทธิ์ผล เพราะเหตุใด**

**๓.๑๒ ความผิดที่กำหนดให้เป็นโทษทางอาญาเป็นความผิดที่มีความร้ายแรงอย่างไร**

**๔. ความซ้ำซ้อนกับกฎหมายอื่น**

**๔.๑ การดำเนินการตามภารกิจในเรื่องนี้มีกฎหมายอื่นในเรื่องเดียวกันหรือทำนองเดียวกันหรือไม่**

มี คือ กฎหมายประกอบรัฐธรรมนูญว่าด้วยการป้องกันและปราบปรามการทุจริต ซึ่งการดำเนินภารกิจตามกฎหมายว่าด้วยมาตรการของฝ่ายบริหารในการป้องกันและปราบปรามการทุจริต และกฎหมายประกอบรัฐธรรมนูญว่าด้วยการป้องกันและปราบปรามการทุจริต จะเป็นไปในลักษณะบูรณาการการดำเนินงานร่วมกัน จึงทำให้การดำเนินภารกิจสอดคล้อง และเป็นไปในแนวทางเดียวกัน

**๔.๒ ในกรณีที่มีกฎหมายขึ้นใหม่ เหตุใดจึงไม่ยกเลิก แก้ไขหรือปรับปรุงกฎหมายในเรื่องเดียวกันหรือทำนองเดียวกันที่มีอยู่**

**๕. ผลกระทบและความคุ้มค่า**

**๕.๑ ผู้ซึ่งได้รับผลกระทบจากการบังคับใช้กฎหมาย**

🗹 **ผู้มีหน้าที่ตามร่างกฎหมายหรือที่จะได้รับผลกระทบจากร่างกฎหมายนั้นโดยตรง**

สำนักงาน ป.ป.ท. คณะกรรมการ ป.ป.ท. และสำนักงาน ป.ป.ช. รวมทั้งหน่วยงานของรัฐอื่นๆ

🗹 **ผู้ที่อยู่ในพื้นที่ที่อาจได้รับผลกระทบจากร่างกฎหมาย**

ประชาชนทั่วไป

**๕.๒ ผลกระทบที่เกิดขึ้นแก่บุคคลดังกล่าว**

🗹 **ด้านเศรษฐกิจ**

- **เชิงบวก**

ช่วยลดต้นทุนการผลิต ลดรายจ่ายภาครัฐเพิ่มรายได้ให้แก่ภาคเอกชน และส่งเสริมให้เกิดการลงทุนจากต่างประเทศ

**ผู้ได้รับผลกระทบเชิงบวก**

ประชาชนทั่วไป ภาคธุรกิจ ประเทศ ทุกภาคส่วน

- **เชิงลบ**

อาจต้องใช้งบประมาณในการส่งเสริมให้ประชาชนรวมตัวกันเพื่อการรณรงค์ให้ความรู้ ต่อต้าน หรือ ชี้เบาะแสการทุจริตและประพฤติมิชอบ รวมทั้งการคุ้มครองผู้ชี้เบาะแสการทุจริตและประพฤติมิชอบ

**ผู้ได้รับผลกระทบเชิงลบ**

รัฐบาล

🗹 **ด้านสังคม**

- **เชิงบวก**

ลดปัญหาการทุจริต สร้างทัศนคติและค่านิยม ลดความเหลื่อมล้ำของสังคม และสิทธิในการได้รับบริการจากรัฐ

**ผู้ได้รับผลกระทบเชิงบวก**

ประชาชนทุกคน

- **เชิงลบ**

การถูกดำเนินคดี ถูกมาตรการลงโทษทางสังคม

**ผู้ได้รับผลกระทบเชิงลบ**

เจ้าหน้าที่ของรัฐผู้ที่กระทำทุจริตและประพฤติมิชอบ

🞏 **ด้านอื่นๆ**

- **เชิงบวก**....................-...................................................................................................................................................

**ผู้ได้รับผลกระทบเชิงบวก**.....-.......................................................................................................................................

- **เชิงลบ**.......................-..........................................................................................................................................................

**ผู้ได้รับผลกระทบเชิงลบ**........-.......................................................................................................................................

**๕.๓ สิทธิและเสรีภาพของบุคคลในเรื่องใดบ้างที่ต้องถูกจำกัด**

ตามร่างพระราชบัญญัตินี้ ไม่มีบทบัญญัติใดที่เป็นการจำกัดสิทธิและเสรีภาพของบุคคล

**๕.๔ ประโยชน์ที่ประชาชนและสังคมจะได้รับ**

**๕.๔.๑ ประชาชนจะมีการดำรงชีวิตที่ดีขึ้นในเรื่องใด อย่างไร และเพียงใด หรือเป็นการอำนวยความสะดวกแก่**

**ประชาชนมากน้อยเพียงใด**

เนื่องจากกฎหมายดังกล่าวกำหนดให้มีการส่งเสริมสนับสนุนให้ประชาชนรวมตัวกันเพื่อมีส่วนร่วม ในการป้องกันและปราบปรามการทุจริต และการรณรงค์ให้ความรู้ ต่อต้าน หรือชี้เบาะแส รวมทั้งการเสริมสร้างทัศนคติและค่านิยมเกี่ยวกับความซื่อสัตย์สุจริตทั้งในภาครัฐและภาคเอกชน นอกจากนี้ ยังกำหนดให้สำนักงาน ป.ป.ท. มีหน้าที่ ในการกำกับดูแลการดำเนินงานของหน่วยงานของรัฐให้เป็นไปตามกฎหมายว่าด้วยการอำนวยความสะดวกในการพิจารณาอนุญาตของทางราชการ ดังนั้น ปัญหาการทุจริตและประพฤติมิชอบก็จะลดน้อยลง เมื่อปัญหาการทุจริตและประพฤติ มิชอบลดลง คุณภาพการดำรงชีวิตของประชาชนจะดีขึ้น เนื่องจากเจ้าหน้าที่ของรัฐ จะปฏิบัติหน้าที่อย่างเที่ยงตรง เป็นไปตามกฎหมาย ประชาชนได้รับการอำนวยความสะดวกในการติดต่อราชการจากเจ้าหน้าที่ของรัฐอย่างเท่าเทียมกัน โดยปราศจากการเลือกปฏิบัติอย่างไม่เป็นธรรม

**๕.๔.๒ เศรษฐกิจหรือสังคมมีการพัฒนาอย่างยั่งยืนได้เพียงใด**

เมื่อปัญหาการทุจริตและประพฤติมิชอบลดน้อยลง นักลงทุนชาวต่างชาติจะเกิดความเชื่อมั่นและเข้ามาลงทุนในประเทศ ทำให้เศรษฐกิจและสังคมพัฒนา เนื่องจากมีการจัดสรรการใช้งบประมาณและทรัพยากรในโครงการต่างๆ ที่มีเป้าหมายเพื่อพัฒนาคุณภาพชีวิตของประชาชนชนอย่างเหมาะสม

**การประกอบกิจการเป็นไปโดยสะดวกหรือลดต้นทุนของผู้ประกอบการได้มากน้อยเพียงใด**

การประกอบกิจการจะเป็นไปโดยสะดวก และลดต้นทุนในการผลิต เนื่องจากผู้ประกอบการไม่ต้องจ่ายเงินนอกระบบเพื่อเป็นค่าสินบนให้แก่เจ้าหน้าที่ของรัฐ สินค้าจะมีราคาไม่สูงเกินความเป็นจริง เนื่องจากต้นทุนของผู้ประกอบการลดลง เศรษฐกิจของประเทศก็จะเจริญเติบโต

**ยกระดับความสามารถในการแข่งขันของประเทศได้มากน้อยเพียงใด**

สามารถยกระดับการแข่งขันของประเทศได้ กล่าวคือ สินค้าและบริการจะมีต้นทุนการผลิตที่ไม่สูง เนื่องจากไม่ต้องจ่ายค่าสินบนค่าเจรจาในการดำเนินธุรกิจให้กับเจ้าหน้าที่ของรัฐ ทำให้สินค้าของไทยไปแข่งขันในต่างประเทศได้ นักลงทุนทั้งจากต่างประเทศก็ต้องการเข้ามาลงทุน เพราะไม่ต้องเสียค่าใช้จ่ายนอกระบบที่ไม่เป็นธรรม ทำให้ระบบเศรษฐกิจพัฒนา ประเทศมีเสถียรภาพทางการเงิน

**และส่งเสริมการวิจัยและพัฒนามากน้อยเพียงใด**

ส่งเสริมให้ประชาขนมีส่วนร่วมในการแก้ไขปัญหาการทุจริตและประพฤติมิชอบ

**๕.๔.๓ เสริมสร้างประสิทธิภาพหรือนวัตกรรมในการปฏิบัติราชการอย่างไร**

สร้างองค์กรตรวจสอบการทุจริต โดยใช้ภาคประชาชนเป็นผู้สอดส่องการทุจริต

**สามารถลดงบประมาณแผ่นดินได้มากน้อยเพียงใด**

จากการศึกษารัฐต้องสูญเสียเงินให้แก่เจ้าหน้าที่ของรัฐที่กระทำทุจริตและประพฤติมิชอบประมาณ ปีละ ๓ แสนล้านบาท (ประภัสสร เสวิกุล, ๒๕๕๔) ซึ่งหากการดำเนินการตามกฎหมายฉบับนี้สำเร็จ ก็จะช่วยแก้ปัญหาดังกล่าวได้

**๕.๔.๔ วิธีการและระยะเวลาประเมินผลสัมฤทธิ์ ตลอดจนประโยชน์ที่ประชาชนและสังคมจะได้รับ ได้แก่**

วิธีการประเมิน แบ่งเป็น ๒ ช่วง คือ ระยะสั้น กับระยะยาว

๑.ในระยะสั้น ระยะแรกของการดำเนินการ กล่าวคือ ๑ – ๓ ปีแรก อาจวัดผลจากปริมาณของบุคคลที่ เข้ามาร่วมในการต่อต้าน หรือชี้เบาะแสการทุจริตและประพฤติมิชอบในแต่ละปีว่ามีจำนวนเพิ่มขึ้นมากน้อยเพียงใด และวัดจากกิจกรรมที่กฎหมายกำหนดให้ประชาชนมีส่วนร่วม กล่าวคือ การรณรงค์ให้ความรู้ การต่อต้าน และการชี้เบาะแส การทุจริตและประพฤติมิชอบว่ามีปริมาณมากน้อยเท่าใดในแต่ละปี

๒.ในระยะยาว ต้องวัดจากผลกระทบในภาพรวมของประเทศ ค่า CPI ของประเทศไทยในเรื่องการทุจริตและประพฤติมิชอบ เศรษฐกิจของประเทศ ค่า GDP เป็นต้น

**๕.๕ ความยุ่งยากที่คาดว่าจะเกิดขึ้นจากการปฏิบัติตามกฎหมาย**

เป็นเรื่องยาก และต้องใช้เวลาที่จะให้ประชาชนในสังคมไทยเล็งเห็นว่า การป้องกันและปราบปรามการทุจริตและประพฤติมิชอบเป็นหน้าที่ของคนไทยทุกคน การสร้างจิตสำนึกให้คนไทยเห็นว่า การทุจริตและประพฤติมิชอบ เป็นเรื่องที่น่ารังเกียจของสังคมไทย ตราบใดที่ผลของปราบปรามการทุจริตยังไม่ส่งผลให้ผู้กระทำผิดเกิดการเกรงกลัว กลไกที่จะให้ประชาชนรวมตัวกันเพื่อรณรงค์ให้ความรู้ ต่อต้าน และแจ้งเบาะแส โดยใช้หลักการสมัครใจ อาจทำได้ค่อนข้างยาก แต่ก็เป็นทางที่ดีที่สุด และยั่งยืนที่สุด แต่ต้องใช้ระยะเวลานาน ดังนั้น ทุกฝ่ายต้องร่วมมือกัน ทั้งภาครัฐ ภาคเอกชน และภาคประชาสังคม อย่างจริงจังและต่อเนื่องจึงจะประสบผลสำเร็จ

**๕.๖ ความคุ้มค่าของภารกิจเมื่อคำนึงถึงงบประมาณที่ต้องใช้ ภาระหน้าที่ที่เกิดขึ้นกับประชาชนและการที่ประชาชน**

**จะต้องถูกจำกัดสิทธิเสรีภาพเทียบกับประโยชน์ที่ได้รับ**

เมื่อพิจารณาถึงความคุ้มค่าของภารกิจกับงบประมาณที่ต้องใช้ และภาระหน้าที่ที่เกิดขึ้นกับประชาชนแล้ว แม้รัฐอาจต้องใช้งบประมาณเป็นจำนวนมากและหน่วยงานของรัฐต่างๆ จะมีภาระหน้าที่เพิ่มขึ้นในการให้ความรู้แก่ประชาชน การคุ้มครองประชาชน การสนับสนุนและส่งเสริมให้ประชาชนรวมตัวกันเพื่อรณรงค์ให้ความรู้ ต่อต้าน หรือ ชี้เบาะแสการทุจริต แต่อย่างไรก็ตาม ผลที่จะได้รับเมื่อภารกิจตามกฎหมายนี้สัมฤทธิ์ผล คือ ปัญหาการทุจริตและประพฤติมิชอบในประเทศไทยจะลดน้อยลง ประชาชนจะมีทัศนคติและค่านิยมที่ไม่ยอมรับการทุจริตในทุกรูปแบบ เช่นนี้จะทำให้ประเทศชาติสามารถพัฒนาได้อย่างมั่นคงและยั่งยืนต่อไป อนึ่ง กฎหมายฉบับนี้ เป็นกฎหมายที่ให้สิทธิแก่ประชาชนที่จะรวมตัวกันเพื่อรณรงค์ต่อต้านการทุจริต โดยได้รับการส่งเสริมสนับสนุน และความคุ้มครองจากรัฐ ดังนั้น ประชาชนจึงได้รับประโยชน์จากกฎหมายนี้

**๖. ความพร้อมของรัฐ**

**๖.๑ ความพร้อมของรัฐ**

**(ก) กำลังคนที่คาดว่าต้องใช้** ไม่จำเป็นต้องมีการเพิ่มอัตรากำลัง

**(ข) คุณวุฒิและประสบการณ์ของเจ้าหน้าที่ที่จำเป็นต้องมี** -

**(ค) งบประมาณที่คาดว่าต้องใช้ในระยะห้าปีแรกของการบังคับใช้กฎหมาย** ๑๓๘,๕๑๓,๒๐๐ บาท

**โดยเป็นงบดำเนินงานจำนวน** - **และงบลงทุนจำนวน -**

งบประมาณในการดำเนินการตามร่างกฎหมายนี้ จะใช้เป็นงบประมาณในการดำเนินการจัดทำโครงการในการส่งเสริมและสนับสนุนให้ประชาชนรวมตัวกันเพื่อมีส่วนร่วมในการป้องกันและปราบปรามการทุจริต การรณรงค์ให้ความรู้ ต่อต้าน หรือชี้เบาะแสการทุจริตและประพฤติมิชอบ รวมทั้งการเสริมสร้างทัศนคติและค่านิยมเกี่ยวกับความซื่อสัตย์สุจริตทั้งในภาครัฐและภาคเอกชน โดยจะใช้จ่ายจากงบประมาณรายจ่ายประจำปี

**๖.๒ ในกรณีที่เป็นร่างกฎหมายที่มีผลต่อการจัดตั้งหน่วยงานหรืออัตรากำลัง มีความเห็นของหน่วยงานที่เกี่ยวข้อง**

**เกี่ยวกับการกำหนดอัตรากำลังและงบประมาณหรือไม่ อย่างไร**.........................................................................................

**๖.๓ วิธีการที่จะให้ผู้อยู่ภายใต้บังคับของกฎหมายมีความเข้าใจและพร้อมที่จะปฏิบัติตามกฎหมาย**

🗹 **วิธีการสร้างความรับรู้ความเข้าใจแก่ประชาชนผู้อยู่ภายใต้กฎหมาย**

การแก้ไขเพิ่มเติมกฎหมายว่าด้วยมาตรการของฝ่ายบริหารในการป้องกันและปราบปรามการทุจริต โดยการเพิ่มเติมเนื้อหามาตรา ๖๓ ของรัฐธรรมนูญแห่งราชอาณาจักรไทย สำนักงาน ป.ป.ท. มีหน้าที่ต้องสร้างการรับรู้ ความเข้าใจในกฎหมายฉบับนี้ให้ประชาชนทราบ และขับเคลื่อนกลไกเพื่อให้ประชาชนเข้ามามีส่วนร่วมในการป้องกันและปราบปรามการทุจริตให้มาก โดยจัดให้มีการประชาสัมพันธ์ผ่านทางสื่อเทคโนโลยีสารสนเทศต่างๆ รวมทั้งการจัดสัมมนาให้ความรู้ แก่ประชาชน

🗹 **การเข้าถึงข้อมูลของประชาชน**

สำนักงาน ป.ป.ท. จะจัดทำกฎหมายนี้เป็นหนังสือ/คู่มือภาคประชาชน แจกจ่ายให้แก่หน่วยงานของรัฐ องค์กรเอกชนต่างๆ และประชาชนทั่วไป และจะจัดให้มีการนำกฎหมายนี้เผยแพร่ใน website ของสำนักงาน ป.ป.ท.และหน่วยงานภาครัฐอื่นๆ

**๗. หน่วยงานที่รับผิดชอบและผู้รักษาการตามกฎหมาย**

**๗.๑ มีหน่วยงานอื่นใดที่ปฏิบัติภารกิจซ้ำซ้อนหรือใกล้เคียงกันหรือไม่ มีข้อเสนอแนะในการดำเนินการกับ**

**หน่วยงานนั้นอย่างไร**

มีหน่วยงานที่ปฏิบัติภารกิจใกล้เคียงกัน คือ สำนักงาน ป.ป.ช. เนื่องจากมีอำนาจหน้าที่ในการป้องกันและปราบปรามการทุจริตเช่นเดียวกันกับสำนักงาน ป.ป.ท. ดังนั้น สำนักงาน ป.ป.ท. และสำนักงาน ป.ป.ช. อาจประสานความร่วมมือกันในการส่งเสริมสนับสนุนให้ประชาชนรวมตัวกันเพื่อมีส่วนร่วมตามกฎหมายนี้

**๗.๒ มีความเกี่ยวข้องหรือมีผลกระทบต่อการปฏิบัติงานของหน่วยงานอื่นหรือไม่ อย่างไร**

การป้องกันและปราบปรามการทุจริตเป็นหน้าที่ของหน่วยงานของรัฐทุกหน่วยงาน ที่มีหน้าที่ต้องป้องกันและปราบปรามการทุจริตในหน่วยงานของตน ส่วนกฎหมายฉบับนี้ จะช่วยเพิ่มประสิทธิภาพในป้องกันและปราบปรามการทุจริตในหน่วยงาน โดยหน่วยงานจะมีหน้าที่เพิ่มขึ้นเฉพาะส่วนของการดำเนินงานให้เป็นไปตามกฎหมายว่าด้วยการอำนวยความสะดวกในการพิจารณาอนุญาตของทางราชการ เพราะ หากไม่ปฏิบัติตามกฎหมายดังกล่าวแล้ว ประชาชนได้รับความเดือดร้อนเสียหาย สำนักงาน ป.ป.ท. อาจแจ้งให้หัวหน้าหน่วยงานระงับเหตุนั้นได้

**๗.๓ มีการบูรณาการการทำงานร่วมกับหน่วยงานอื่นหรือไม่ อย่างไร**

มีการบูรณาการการทำงานร่วมกับหน่วยงานที่ทำหน้าที่เกี่ยวกับการตรวจสอบการทุจริต การป้องกันและปราบปรามการทุจริต เช่น สำนักงาน ป.ป.ช. หรือองค์กรเอกชน เช่น องค์กรต่อต้านคอร์รัปชัน (ประเทศไทย) ในการส่งเสริมให้ประชาชนรวมตัวกันเพื่อมีส่วนร่วมในการรณรงค์ให้ความรู้ ต่อต้าน หรือชี้เบาะแสการทุจริตและประพฤติมิชอบ

**๗.๔ ผู้รักษาการตามกฎหมาย ได้แก่** นายกรัฐมนตรี .

**การกำหนดให้ผู้ดำรงตำแหน่งดังกล่าวเป็นผู้รักษาการตามกฎหมายเนื่องจาก**

สำนักงาน ป.ป.ท. ซึ่งเป็นหน่วยงานที่ทำหน้าที่หลักในการขับเคลื่อนให้ประชาชนรวมตัวกัน เพื่อมีส่วนร่วมในการรณรงค์ต่อต้านการทุจริตและปฏิบัติการให้เป็นไปตามกฎหมายนี้ เป็นหน่วยงานที่ขึ้นตรงต่อนายกรัฐมนตรี มีนายกรัฐมนตรีเป็นผู้บังคับบัญชาสูงสุดและกำกับดูแลการดำเนินงานของสำนักงาน ป.ป.ท. จึงกำหนดให้นายกรัฐมนตรีเป็นผู้รักษาการตามกฎหมายนี้

**๘. วิธีการทำงานและตรวจสอบ**

**๘.๑ ระบบการทำงานที่กำหนดสอดคล้องกับหลักการบริหารกิจการบ้านเมืองที่ดีหรือไม่**

🗹 เกิดประโยชน์สุขของประชาชน

🗹 เกิดผลสัมฤทธิ์ต่อภารกิจของรัฐ

🗹 มีประสิทธิภาพและเกิดความคุ้มค่าในเชิงภารกิจของรัฐ

🗹 ไม่มีขั้นตอนการปฏิบัติงานเกินความจำเป็น

🗹 มีการปรับปรุงภารกิจของส่วนราชการให้ทันต่อสถานการณ์

🗹 ประชาชนได้รับการอำนวยความสะดวกและได้รับการตอบสนองความต้องการ

🗹 มีการประเมินผลการปฏิบัติราชการอย่างสม่ำเสมอ

**๘.๒ การเปิดเผยการปฏิบัติหน้าที่ของเจ้าหน้าที่ของรัฐ**

**๘.๒.๑ ในกฎหมายมีการกำหนดขั้นตอนการดำเนินการของเจ้าหน้าที่ของรัฐในเรื่องใดบ้าง**...............

**แต่ละขั้นตอนใช้เวลาดำเนินการเท่าใด**......................................................................................

**๘.๒.๒ หากมีการใช้ดุลพินิจ การใช้ดุลพินิจสอดคล้องกับหลักธรรมาภิบาลและหลักนิติธรรมอย่างไร**

**๘.๒.๓ ในการพิจารณาของเจ้าหน้าที่ใช้หลักกระจายอำนาจ หรือมอบอำนาจเพื่อให้ประชาชนได้รับการ**

**บริการที่สะดวก รวดเร็ว และมีประสิทธิภาพอย่างไร**...................................................................

**๘.๓ มีระบบการตรวจสอบและคานอำนาจอย่างไรบ้าง**.........................................................................

มี กล่าวคือ คณะกรรมการ ป.ป.ท. จะเป็นผู้กำกับดูแลสำนักงาน ป.ป.ท. ในการดำเนินการส่งเสริมและสนับสนุนให้ประชาชนรวมตัวกันเพื่อมีส่วนร่วมในการป้องกันและปราบปรามการทุจริต การรณรงค์ให้ความรู้ ต่อต้าน หรือชี้เบาะแส รวมทั้งการเสริมสร้างทัศนคติและค่านิยมเกี่ยวกับความซื่อสัตย์สุจริตทั้งในภาครัฐและภาคเอกชน

**๘.๓.๑ มีระบบการตรวจสอบการปฏิบัติงานภายในหรือไม่ อย่างไร**......................................................

มี โดยเป็นไปตามพระราชบัญญัติระเบียบข้าราชการพลเรือน พ.ศ. ๒๕๕๖ รวมทั้งในสำนักงาน ป.ป.ท. มีระบบการตรวจสอบภายใน โดยกลุ่มงานตรวจสอบภายใน /มีระบบการตรวจสอบจากภาคประชาชน

**๘.๓.๒ มีกระบวนการร้องเรียนจากบุคคลภายนอกหรือไม่ อย่างไร**.......................................................

มี โดยเป็นไปตามพระราชบัญญัติระเบียบข้าราชการพลเรือน พ.ศ. ๒๕๕๖ และตามกฎหมายประกอบรัฐธรรมนูญว่าด้วยการป้องกันและปราบปรามการทุจริต

**๙. การจัดทำกฎหมายลำดับรอง**

**๙.๑ ได้จัดทำแผนในการจัดทำกฎหมายลำดับรอง กรอบระยะเวลา ตลอดจนกรอบสาระสำคัญของกฎหมายลำดับรองนั้น หรือไม่** ได้จัดทำแผนในการจัดทำกฎหมายลำดับรอง กรอบระยะเวลา กรอบสาระสำคัญของกฎหมายลำดับรองนั้นแล้ว

**ได้ยกร่างกฎหมายลำดับรองในเรื่องใดบ้าง**

(๑) ระเบียบคณะกรรมการ ป.ป.ท. ว่าด้วยการแต่งตั้งกรรมการผู้แทนภาคเอกชนและกรรมการผู้ทรงคุณวุฒิ ในคณะกรรมการร่วมภาคเอกชน ซึ่งจะจัดทำระเบียบดังกล่าวให้แล้วเสร็จภายใน ๖๐ วันนับแต่วันที่พระราชบัญญัติมีผลใช้บังคับ โดยระเบียบนี้จะกำหนดหลักเกณฑ์และวิธีการแต่งตั้ง คุณสมบัติ อำนาจหน้าที่ รวมทั้งแนวทางการดำเนินงานของกรรมการผู้แทนภาคประชาชน และกรรมการผู้ทรงคุณวุฒิ

(๒) ระเบียบคณะรัฐมนตรีว่าด้วยเบี้ยประชุม และประโยชน์ตอบแทนอย่างอื่นของคณะกรรมการ ร่วมภาคเอกชน ซึ่งจะจัดทำระเบียบดังกล่าวให้แล้วเสร็จภายใน ๖๐ วันนับแต่วันที่พระราชบัญญัติมีผลใช้บังคับ โดยระเบียบนี้จะกำหนดอัตราเบี้ยประชุม หลักเกณฑ์และวิธีการเบิกจ่ายเบี้ยประชุม รวมทั้งกำหนดประโยชน์ ตอบแทนอย่างอื่นที่คณะกรรมการร่วมภาคเอกชนจะมีสิทธิได้รับ

**๙.๒ มีกรอบในการตราอนุบัญญัติเพื่อป้องกันการขยายอำนาจหน้าที่ของรัฐหรือเพิ่มภาระแก่บุคคลเกินสมควรอย่างไร** กฎหมายฉบับนี้เป็นกฎหมายที่มุ่งส่งเสริมและสนับสนุนให้ประชาชนเข้ามามีส่วนร่วมในการป้องกันและปราบปรามการทุจริต ไม่ได้มีวัตถุประสงค์ที่จะเพิ่มภาระให้กับภาคเอกชนแต่อย่างใด ดังนั้น อนุบัญญัติจึงไม่มีบทใดเพิ่มภาระให้แก่บุคคล

**๑๐. การรับฟังความคิดเห็น**

🗹 มีการรับฟังความคิดเห็น 🞏 ไม่ได้รับฟังความคิดเห็น

**๑๐.๑ ผู้ที่เกี่ยวข้องหรืออาจได้รับผลกระทบที่รับฟังความคิดเห็น**

**หน่วยงานภาครัฐ**

🗹 สำนักงบประมาณ 🞏 สำนักงาน ก.พ.

🞏 สำนักงาน ก.พ.ร. 🞏 สำนักงานคณะกรรมการพัฒนาการเศรษฐกิจและสังคมแห่งชาติ

**หน่วยงานที่เกี่ยวข้องกับภารกิจ ได้แก่** สำนักงาน ป.ป.ช.

**ภาคประชาชน/องค์กรอื่นที่เกี่ยวข้อง**

🞏 ประชาชนที่ได้รับหรืออาจได้รับผลกระทบ

🗹 ประชาชนทั่วไป

🞏 องค์กรอื่น ได้แก่

**๑๐.๒ มีการเปิดเผยผลการรับฟังความคิดเห็นต่อประชาชนหรือไม่ อย่างไร**

มีการเปิดเผยผลการรับฟังความคิดเห็นของประชาชนผ่านทางเว็ปไซต์ [www.lawamendment.go.th](http://www.lawamendment.go.th) www.pacc.go.th และ www.krisdika.go.th

**๑๐.๓ จัดทำสรุปผลการรับฟังความคิดเห็นและเสนอมาประกอบการพิจารณาของคณะรัฐมนตรี**

🗹 จัดทำ 🞏 ไม่มีการจัดทำ

**ในกรณีจัดทำสรุปผลการรับฟังความคิดเห็น มีสาระสำคัญในเรื่องดังต่อไปนี้หรือไม่**

🗹 วิธีในการรับฟังความคิดเห็น

🗹 จำนวนครั้งและระยะเวลาในการรับฟังความคิดเห็นแต่ละครั้ง

🗹 พื้นที่ในการรับฟังความคิดเห็น

🗹 ประเด็นที่มีการแสดงความคิดเห็น

🗹 ข้อคัดค้านหรือความเห็นของหน่วยงานและผู้เกี่ยวข้องในแต่ละประเด็น

🗹 คำชี้แจงเหตุผลรายประเด็นและการนำผลการรับฟังความคิดเห็นมาประกอบการพิจารณา

🗹 จัดทำร่างกฎหมาย

ขอรับรองว่าการเสนอร่างพระราชบัญญัติได้ดำเนินการตามพระราชกฤษฎีกาว่าด้วยการเสนอเรื่องและการประชุมคณะรัฐมนตรีฯ และระเบียบว่าด้วยหลักเกณฑ์และวิธีการเสนอเรื่องต่อคณะรัฐมนตรีฯ แล้ว

(ลงชื่อ) พันโท

(กรทิพย์ ดาโรจน์)

รองเลขาธิการฯ รักษาราชการแทน

เลขาธิการคณะกรรมการป้องกันและปราบปรามการทุจริตในภาครัฐ

วันที่ พฤศจิกายน ๒๕๖๐

สำนักงาน ป.ป.ท. (กองกฎหมาย)

โทรศัพท์ ๐ ๒๕๐๒ ๖๕๘๕

โทรสาร ๐ ๒๕๐๒ ๖๕๙๒